@policia_alboraia: La Policia Local d'Alboraia s'estrena en Tik Tok per a arribar a l'usuari jove
29 de Gener de 2025

L'Ajuntament d'Alboraia ha incorporat un nou compte a les seues xarxes socials, en les quals manté una gran força comunicativa per a informar els seus veïns i veïnes. La Policia Local arriba a Tik Tok amb @policia\_alboraia per a arribar als habitants més joves, coincidint amb els bons resultats del compte institucional (@alboraia), oberta ja fa un any.

D'aquesta manera, el cos de seguretat local s'acosta a un segment de la població que es troba en la xarxa social xinesa per a fer-los arribar vídeos d'informació, prevenció i consells de seguretat. En definitiva, connectar les seues campanyes amb ells i elles d'una forma més amena i receptiva pròpia d'eixa edat.

La Policia Local desembarca en Tik Tok després d'un balanç molt positiu del seu pas per Facebook (quasi 7.000 seguidors), X (més de 2.000) i Instagram (més de 5.500). "Alertem sobre estafes digitals del moment, avisem de tancament de carrers, informem sobre mesures de seguretat o actuacions policials perquè el nostre veïnat se senta més segur i oferim consells davant eixides vacacionals i altres assumptes que calen bastant entre els nostres habitants. Estem molt satisfets amb els resultats, per la qual cosa volíem fer un pas més enllà i arribar a la nostra joventut", explica l'alcalde, Miguel Chavarría.